Gauteng-gesondheidsdepartement gekap oor ‘onderbesteding’Argieffoto: Erkan Utu/Pexels.com Die DA het teen die Gautengse departement van gesondheid uitgevaar oor onderbesteding ondanks die reusebehoefte aan nuwe toerusting, asook hospitaalgeboue wat uitmekaar begin val. Volgens Jack Bloom, DA-woordvoerder oor gesondheid in Gauteng, kon die departement nie daarin slaag om R559 miljoen te bestee aan kapitaalbates in die afgelope finansiële jaar wat 31 Maart geëindig het nie. Bloom het gesê die departement se vierdekwartaalverslag wat strek van Januarie tot Maart 2018 dui aan dat slegs R1,564 miljard (73%) uit ŉ moontlike begroting van R2,123 miljard op kapitaalbates uitgegee is. Volgens die verslag is R443 miljoen te min aan toerusting en masjinerie bestee. R115 miljoen van die begroting is ook nie aan geboue en ander permanente strukture afgestaan nie. Bloom het gesê die departement se “chroniese onvermoë om geld te bestee aan finansiële bates in dié finansiële jaar duur voort met ŉ bevriesing van alle nuwe bouprojekte”. Volgens Bloom beteken dit wesenlik dat dringende projekte soos ekstra sale by die Edenvale- en Tembisa-hospitaal asook nuwe hospitale in Kempton Park, Daveyton en Soshanguve nóg langer vertraag sal word. Volgens Bloom het oorbesteding in ander terreine veroorsaak dat daar ŉ onderbesteding van R179 miljoen was. Die DA meen dít bevestig die swak finansiële bestuur in dié departement.